ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

....ช.ชดา
โอ้ มายก๊อด เมื่อวานนี้ ครม.ไฟเขียวคลังซื้อหุ้นเพิ่มทุนสามัญทั่วไปของธนาคารโลก 1,171 ล้านบาท ในเวลา 5 ปี และจัดสรรงบประมาณปี 2554 จากสำนักงบประมาณ 30 ล้านบาทติดต่อกัน 3 ปี ซึ่งจะทำให้ประเทศไทยมีอำนาจออกเสียงเพิ่มขึ้นในธนาคารโลกจาก 0.41% เป็น 0.49%
และจะทำให้อำนาจในการออกเสียงของกลุ่มออกเสียงของไทย ซึ่งประกอบด้วยสมาชิก 11 ประเทศ คือ บรูไน ฟิจิ อินโดนีเซีย ลาว มาเลเซีย พม่า เนปาล สิงคโปร์ ไทย ตองกา และเวียดนาม เพิ่มขึ้นจาก 2.54% เป็น 3% ของอำนาจการออกเสียงทั้งหมด เพื่อใช้ปฏิรูปอำนาจการออกเสียงของประเทศกำลังพัฒนา 
...l...ไหนๆ ก็ยังหากรรมการผู้จัดการคนใหม่แทน ประสาร ไตรรัตน์วรกุล ที่ลาจากไปนั่งเก้าอี้ใหญ่กว่าที่แบงก์ชาติ บอร์ดแบงก์กสิกรไทย ก็โปรโมตรองกรรมการผู้จัดการอาวุโสทีเดียว 4 คนรวด คือ กฤษฎา ล่ำซำ ปรีดี ดาวฉาย สมเกียรติ ศิริชาติไชย และ ธีรนันท์ ศรีหงส์ มอบหมายงานให้ดูแลตามความถนัด ซึ่งงานเพิ่มขึ้นมากโขตามตำแหน่ง
...l...ธนาคารสแตนดาร์ดชาร์เตอร์ด (ไทย) ได้ฤกษ์เปิดตัว ลิน ค็อก กรรมการผู้จัดการใหญ่และประธานเจ้าหน้าที่บริหาร ธนาคารสแตนดาร์ดชาร์เตอร์ดคนใหม่ ที่จะมาแถลงนโยบายการทำธุรกิจในประเทศไทย ในวันที่ 1 ก.ย.นี้ 
...l...เศรษฐพุฒิ สุทธิวาทนฤพุฒิ ผู้ช่วยผู้จัดการใหญ่ และ Chief Economist ธนาคารไทยพาณิชย์ เป็นหัวเรือใหญ่จัดสัมมนาเศรษฐกิจประจำปีครั้งที่ 2 ของธนาคารไทยพาณิชย์ ภายใต้การบรรยายในหัวข้อเรื่อง “Thailand : Tougher Challenges, Bigger Opportunities” และเสวนาภาพรวมเศรษฐกิจและตลาดเงินในปี 2554 การสัมมนาครั้งนี้จะจัดขึ้นที่โรงแรมเซ็นทาราแกรนด์ เซ็นทรัลเวิลด์ ห้องบางกอกคอนเวนชันเซ็นเตอร์ ในวันที่ 3 ก.ย.นี้ ประชาชนสนใจเข้ารับฟังได้ฟรี 
...l...ในที่สุดเก้าอี้ผู้อำนวยการธนาคารอาคารสงเคราะห์ (ธอส.) ก็ตกเป็นของหนุ่มฟิตแอนด์เฟิร์ม วรวิทย์ ลิมปชัยมนตรี เค้าลือกันให้แซดว่าเก้าอี้นี้มีมูลค่าสูงลิ่ว ทำไมแพงและใครได้เรื่องนี้ ช.ชดา ขอเว้นวรรค ไม่เอาไม่พูด
...l...ก่อนจากกันวันนี้ ขอท้า คปภ.ที่จะออกนโยบายถ้าบริษัทประกันภัยและประกันชีวิตไม่ส่งรายงานฐานะการเงิน 2 เดือน จะสั่งให้หยุดรับประกัน ถ้าทำได้จริง ช.ชดา จะตบมือให้